คลังเสนอมาตรการช่วยเหลือ SMEs – สิ้นสุดโครงการรถคันแรก
คลังเสนอมาตรการช่วยเหลือ SMEs - ปิดโครงการรถคันแรก สิ้นสุด 30 ก.ย.นี้ กระทรวงมหาดไทยเสนอแต่งตั้งโยกย้ายผู้ว่าราชการจังหวัดหลายจังหวัดที่เกษียณอายุราชการ
8 ก.ย. 2558

ผู้สื่อข่าวรายงานว่า การประชุมคณะรัฐมนตรี (ครม.) ที่มีพล.อ.ประยุทธ์ จันโอชา นายกรัฐมนตรี ในฐานะหัวหน้าคณะรักษาความสงบแห่งชาติ (คสช.) มีวาระการประชุม ครม.ที่น่าสนใจ โดยเฉพาะมาตรการกระตุ้นเศรษฐกิจผู้ประกอบการรายย่อยในกลุ่มธุรกิจขนาดกลางและขนาดย่อม (SMEs) ซึ่งมาตรการดังกล่าวที่นำเสนอจะเน้นให้ความช่วยเหลือผู้ประกอบการทั้งด้านมาตรการภาษี เพื่อลดภาระผู้ประกอบการ รวมทั้งมาตรการเงิน ที่ให้กู้อัตราดอกเบี้ยต่ำผ่านสถาบันการเงินรัฐ อาทิ ธนาคารออมสิน ธนาคารกรุงไทย และธนาคารเอสเอ็มอีแบงก์ เป็นต้น พร้อมกับติดตามมาตรการช่วยเหลืออื่นๆ เสริมที่นำเสนอโดยกระทรวงอุตสาหกรรม และกระทรวงพาณิชย์
นอกจากนี้ กระทรวงการคลัง จะเสนอให้ที่ประชุม ครม.พิจารณากำหนดระยะเวลาสิ้นสุดการรับมอบรถยนต์ตามโครงการรถยนต์คันแรก โดยกำหนดให้ สิ้นสุดในวันที่ 30 ก.ย.นี้ โดยผู้ขอใช้สิทธิจะได้รับสิทธิตามโครงการรถยนต์คันแรกได้จะต้องรับมอบรถยนต์ภายในวันที่ 30 ก.ย.นี้เท่านั้น
อีกทั้งในการประชุม ครม.วันนี้ นายวิษณุ เครืองาม รองนายกรัฐมนตรี จะรายงานโรดแมพการดำเนินงานของรัฐบาลในระยะเวลาต่อจากนี้ หลังจากสภาปฎิรูปแห่งชาติ (สปช.) มีมติไม่ผ่านร่างรัฐธรรมนูญฉบับใหม่ โดยตั้งแต่เดือนต.ค.58 จะอยู่ในสูตร 6+4+6+4 คือ 6 เดือนแรกให้คณะกรรมการฯ ร่างรัฐธรรมนูญขึ้น จากนั้น 4 เดือนต่อมา คือการทำประชามติ และหากประชามติผ่าน อีก 6 เดือนจะต้องทำกฎหมายลูก ก่อนจัดการเลือกตั้ง และหาเสียงอีก 4 เดือน รวมระยะเวลา 20 เดือน ซึ่งหากเป็นไปตามนี้จะทำให้มีการเลือกตั้งในช่วงกลางปี 60
นอกจากนี้ นายสมคิด จาตุศรีพิทักษ์ รองนายกรัฐมนตรี ฝ่ายเศรษฐกิจ เตรียมเสนอข้อสังเกตของคณะกรรมาธิการวิสามัญพิจารณาร่าง พ.ร.บ.หลักประกันทางธุรกิจ พ.ศ… , ข้อเสนอแนะเพื่อการปฎิรูปตามมาตรา 31 ของรัฐธรรมนูญชั่วคราว ดังนี้ การปฏิรูปเรื่องการเป็นศูนย์กลางอาเซียน หรืออาเซียนฮับ ข้อเสนอแนะและแนวทางการปฎิรูปการประกันพืชผล ข้อเสนอแนะและการปฎิรูปสหกรณ์ออมทรัพย์ ข้อเสนอแนะและการปฎิรูปสหกรณ์เครดิตยูเนี่ยน และข้อเสนอแนะการส่งเสริมการลงทุนโดยตรงในต่างประเทศของไทย และแผนการพัฒนาโครงสร้างพื้นฐานและโลจิสติกส์ เป็นต้น
สำนักงานคณะกรรมการพัฒนาการเศรษฐกิจและสังคมแห่งชาติ (สศช.) เสนอรายงานภาวะสังคมไทยไตรมาสที่ 2 ของปี 2558 โดยรายงานการศึกษาตรวจสอบและติดตามการปฎิบัติงานของคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) และ พล.อ.ประวิตร วงศ์สุวรรณ รองนายกรัฐมนตรี ฝ่ายความมั่นคง เสนอข้อสังเกตของคณะกรรมาธิการวิสามัญพิจารณาร่าง พ.ร.บ.รายงานทางทะเล พ.ศ
สำนักงานปลัดสำนักนายกรัฐมนตรี (สปน.) จะเสนอวาระการเยียวยาด้านการเงินตามหลักมนุษยธรรมให้แก่ผู้ได้รับผลกระทบจากเหตุการณ์ชุมนุมทางการเมือง ปี 2556-2557, กระทรวงการท่องเที่ยวและกีฬา เสนอรายงานผลกระทบและแนวทางฟื้นฟูการท่องเที่ยวหลังเกิดเหตุการณ์ระเบิดที่สี่แยกราชประสงค์
ส่วนกระทรวงมหาดไทย จะเสนอวาระแต่งตั้งโยกย้ายผู้ว่าราชการจังหวัดหลายจังหวัดที่เกษียณอายุราชการ พร้อมกับจะขออนุมัติโครงการปรับปรุงและพัฒนาแหล่งน้ำ ตามนโยบายคณะรักษาความสงบแห่งชาติ(คสช.) ที่ดำเนินการโดยกองทัพบก และเสนอรายงานความก้าวหน้าโครงการก่อสร้างอาคารรัฐสภาแห่งใหม่ ณ พื้นที่ราชพัสดุ ถนนทหาร(เกียกกาย)
กระทรวงวิทยาศาสตร์ เสนอร่าง พ.ร.บ.ว่าด้วยวิทยาศาสตร์เทคโนโลยีและนวัตกรรมแห่งชาติ(ฉบับที่…) พ.ศ… และเสนอร่างพระราชกฤษฎีกาจัดตั้งสำนักงานพัฒนาเทคโนโลยีอวกาศและภูมิสารสนเทศ (องค์การมหาชน) ฉบับที่… พ.ศ…, กระทรวงกลาโหม เสนอรายงานผลการประชุมคณะกรรมการชายแดนส่วนภูมิภาคไทย-เมียนมา ครั้งที่ 29
สำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) เสนอข้อเสนอแนะเพื่อป้องกันการทุจริตกรณีการตั้งครรภ์แทน, สำนักงานคณะกรรมการวิจัยแห่งชาติ (วช.) เสนอวาระประสิทธิภาพการดำเนินงานวิจัยของหน่วยงานภาครัฐประจำปีงบประมาณ พ.ศ. 2551-2555, สำนักงานคณะกรรมการพัฒนาระบบข้าราชการ (ก.พ.ร.) เสนอรายงานการพัฒนาระบบราชการไทยประจำปี พ.ศ. 2556 และ 2557